system
Răspunde în limba română, în stilul Wikipedia, cat mai corect gramatical.
user
Povestește-mi pe scurt despre Târgu de Floci.
assistant
Floci (alternativ: Orașul de Floci, Târgul de Floci sau Cetatea de Floci) este un oraș dispărut din Țara Românească. Cuvântul floci (de la floccus, în limba latină) denumea pe atunci lâna proaspăt tăiată, încă neprelucrată, care se comercializa în evul mediu prin acel punct de vamă. Etimologia latină se regăsește la cuvintele fulgi, flotaci (fulgi mari), a flocăi (a smulge) și flocată (așternut de lână).

Târgul era situat la vărsarea râului Ialomița în Dunăre, pe un curs vechi al râului, acum secat (Ialomița Veche, albie azi vizibilă în teren) și este atestat în prima parte a secolului XV, dar probabil exista ca loc de schimb din secolul anterior.

Prima atestare documentară apare în porunca adresată de domnitorul Dan al II-lea, în 1431, tuturor târgurilor și vămilor din țară, prin care se reînnoiește privilegiul comercial acordat de Mircea cel Bătrân  brașovenilor; dar mulți autori consideră că orașul se ridicase în timpul lui Alexandru Basarab (1352-1364). Un document din 1534 (27 decembrie) îl asociază, pentru prima dată, cu numele generic de „oraș" - Orașul de Floci. 

A fost un important centru comercial din Țara Românească din secolul XV.

Lângă oraș, postelnicul Hranite Blagodescul, membru al familiei de origine albaneză a Blagodeștilor, a ridicat în jurul anilor 1640 - 1650 mănăstirea Flămânda, ce a fost apoi închinată la mănăstirea Ivir de la Muntele Athos. Orașul a decăzut din cauza războaielor duse în zonă în secolul al XVIII-lea, dar și din cauza schimbării parțiale a cursului Dunării. În locul orașului, s-a format comuna Piua-Petrii, dispărută și ea în urma inundațiilor în prima parte a sec. XX. Cea mai apropiată localitate de ruinele orașului este Giurgeni. În anii 70 - 90 ai secolului trecut, la Floci s-au desfășurat mai multe campanii de săpături arheologice ce au scos la iveală numeroase urme ale vechiului centru urban: trei biserici și trei necropole, locuințe, ceramică etc.

Târgul de Floci este și orașul în care la 1558 s-a născut Mihai, fiul lui Pătrașcu cel Bun, care va fi supranumit Viteazul.

Situația prezentă
Este singurul oraș medieval din România peste care nu s-a suprapus  nicio așezare modernă. Această situație de excepție face ca întreaga suprafață de 80 ha să poată fi cercetată arheologic și să facă posibilă reconstituirea unei organizări de tip urban. Situl se află la 5 km de Comuna Giurgeni, Ialomița, în apropierea locului unde râul Ialomița se varsă în Dunăre. Săpăturile arheologice efectuate de-a lungul a 35 de ani au evidențiat patru biserici, trei necropole, peste 200 de locuințe, ateliere și portul.

Vezi și 
Orașe dispărute din România

Note

Legături externe
 Orașul de Floci - un oraș dispărut din Muntenia medievală, Cimec.ro
 „Orașul de Floci”, locul unde s-a născut înfăptuitorul primei Uniri, 24 ianuarie 2013, Mădălin Sofronie, Adevărul
 Orasul disparut al lui Mihai Viteazu, 28 februarie 2009, Adrian Panait, România liberă 
 In Orasul de Floci..., 2 iulie 2006, Carmen Anghel, Jurnalul Național

Orașe dispărute din România
Monumente istorice din județul Ialomița